Ɛsta He E We Bi A Yi Wami | Baiblo Mi Ní Kasemi Kɛ Ha Jokuɛwi\nNÍ KASEMI 65\nƐsta ji yiheyo ko nɛ e hi Susa ma a mi ngɛ Pɛsia. E ji Yuda no. Jehahi babauu nɛ be ɔ, Nebukadneza ya nuu e weku li kɛ je Yerusalɛm. Mɔdekai nɛ ji e papaa nyɛmi nyumu bi lɛ hyɛ e nɔ. Mɔdekai nɛ ɔ, Pɛsia matsɛ nɛ ji Ahasurɔs tsɔlɔ ji lɛ.\nMatsɛ Ahasurɔs ngɛ manyɛ ehe hlae. Enɛ ɔ he ɔ, e tsɔli ɔmɛ ngɔ yihewi nɛ a he ngɛ fɛu saminya ngɛ ma a mi kɛ ba tsɔɔ lɛ, nɛ Ɛsta hu piɛɛ a he. Matsɛ ɔ hla Ɛsta ngɛ yihewi ɔmɛ a kpɛti nɛ e wo lɛ manyɛ. Mɔdekai de Ɛsta kaa e ko ha nɛ nɔ ko nɛ le kaa Yuda no ji lɛ.\nNyumu ko nɛ a tsɛɛ lɛ ke Haman ɔ ji ganɔ ɔmɛ tsuo a nɔkɔtɔma. Haman woɔ e he nɔ. E suɔ kaa nɔ fɛɛ nɔ nɛ kpla si ha lɛ. Se Mɔdekai kpla we si ha lɛ. Enɛ ɔ he ɔ, Haman mi mi fu wawɛɛ, nɛ e pee e juɛmi kaa e maa gbe lɛ. Benɛ Haman ná le kaa Yuda no ji Mɔdekai ɔ, e to kaa e maa gbe Yuda bi ɔmɛ tsuo ngɛ ma a mi. Haman de matsɛ ɔ ke: ‘Yuda bi ɔmɛ a he ngɛ gbeye; e sa nɛ o ha nɛ a gbe mɛ.’ Ahasurɔs de lɛ ke: ‘Moo pee mɛ nɔ́ fɛɛ nɔ́ nɛ o suɔ.’ Matsɛ ɔ ha lɛ he blɔ kaa e wo mlaa. Haman wo mlaa kaa ma mi bi ɔmɛ nɛ a gbe Yuda bi tsuo ngɛ Adar nyɔhiɔ ɔ we ligbi 13 ɔ nɔ. Yehowa na nɔ́ nɛ ngɛ nɔ yae ɔ.\nƐsta li kaa a wo mlaa ko. Enɛ ɔ he ɔ, Mɔdekai tsɔ nɛ a ngɔ mlaa a nɛ a ngma a eko kɛ ya ha lɛ, nɛ e de lɛ ke: ‘Yaa nɛ o kɛ matsɛ ɔ nɛ ya tu munyu.’ Ɛsta de Mɔdekai ke: ‘Ke nɔ ko ya matsɛ ɔ ngɔ be mi nɛ e tsɛ we lɛ ɔ, a maa gbe nɔ ɔ. Ligbi 30 ji nɛ ɔ nɛ matsɛ ɔ tsɛ we mi! Se ma ya. Ke e wo e matsɛ tso ɔ nɔ kɛ tsɔɔ mi ɔ, ma ná wami. Ke e pee we jã hu ɔ, ma gbo.’\nƐsta ya matsɛ ɔ asa a nɔ. Benɛ matsɛ ɔ na lɛ ɔ, e wo e matsɛ tso ɔ nɔ kɛ tsɔɔ lɛ. E ya matsɛ ɔ ngɔ, nɛ matsɛ ɔ bi lɛ ke: ‘Ɛsta, mɛni o suɔ nɛ ma pee ha mo?’ E de lɛ ke: ‘I suɔ nɛ o kɛ Haman nyɛ ba ye ní ngɛ ye ngɔ.’ Benɛ a ngɛ ní ɔ yee ɔ, Ɛsta kpale fɔ mɛ nine kɛ ha ní yemi kpa. Benɛ a ya ngɛ ní enyɔne ɔ yee ɔ, matsɛ ɔ kpale bi Ɛsta ke: ‘Mɛni o suɔ nɛ ma pee ha mo?’ Ɛsta de lɛ ke: ‘Nɔ ko ngɛ hlae nɛ e gbe i kɛ ye we bi ɔmɛ. I kpa mo pɛɛ nɛ o he wa yi wami.’ Matsɛ ɔ bi lɛ ke: ‘Mɛnɔ ngɛ hlae maa gbe nyɛ ɔ?’ E de lɛ ke: ‘Haman yiwutsotsɛ nɛ ɔ.’ Ahasurɔs mi mi fu wawɛɛ nitsɛ nɛ e ha nɛ a gbe Haman nɔuu.\nSe nɔ ko be nyɛe maa po mlaa nɛ Haman wo ɔ mi. Matsɛ ɔ po be nyɛe. Enɛ ɔ he ɔ, matsɛ ɔ pee Mɔdekai ganɔ ɔmɛ a nɔkɔtɔma, nɛ e ha lɛ he blɔ kaa e wo mlaa ehe. Mɔdekai wo mlaa ehe nɛ Yuda bi ɔmɛ kɛ ma fã a he ke a he nyɛli ɔmɛ tua mɛ. Ngɛ Adar ligbi 13 ɔ nɔ ɔ, Yuda bi ɔmɛ ye a he nyɛli ɔmɛ a nɔ kunimi. Kɛ je jamɛ a be ɔ kɛ yaa a, a yeɔ a kunimi yemi ɔ he gbijlɔ daa jeha.\n“A maa ngɔ nyɛ kɛ ba amlaalohi kɛ matsɛmɛ a hɛ mi, nɛ lɔ ɔ maa pee odase yemi kɛ ha mɛ kɛ je ma amɛ.”​​—Mateo 10:18\nSane bimihi: Mɛni a so kaa a maa pee Yuda bi ɔmɛ? Mɛni Ɛsta pee kɛ tsɔɔ kaa e ngɛ hemi kɛ yemi ngɛ Yehowa mi?\nEster Womi ɔ He Video\nNíhi nɛ ya nɔ ngɛ Ester be ɔ mi ɔ maa wo o hemi kɛ yemi ɔ mi he wami. E ma ha nɛ o ma ná nɔ mi mami kaa Yehowa ma nyɛ ma je e we bi ngɛ kahi a mi ngɛ wa be nɛ ɔ mi.